Reeva se nadoodse ondersoek klaar | Nuus24
Reeva Steenkamp op die stel van Tropika Island of Treasure, wat die naweek vir die eerste keer uitgesaai is. (AP/ Stimulii)
Johannesburg – Die verslag van die nadoodse ondersoek na Reeva Steenkamp is afgehandel en aan owerhede oorhandig, het die SABC berig.Die model en regstudent is vroeër die week in die huis van haar vriend, Oscar Pistorius, doodgeskiet. Die Paralimpiese atleet word aangekla van moord met voorbedagte rade nadat sy vier keer deur 'n badkamerdeur geskiet is. Pistorius se familie het die naweek gesê hulle is verpletter deur die model se dood.“... Ons hele familie is platgeslaan. Ons is heeltemal geskok...” het die sportheld se oom, Arnold, gesê.“Ons treur oor Reeva...”Die familielid het ook gesê die atleet het 'n toekoms saam met Steenkamp beplan. “Hulle het planne saam gehad en Oscar was vir die eerste keer in ‘n lang ruk gelukkiger in sy privaat lewe.”Pistorius bring die naweek in die selle by die Brooklyn-polisiestasie deur. Hy sal Dinsdag weer in die hof verskyn, waar hy aansoek om borgtog sal doen. Volg Nuus24 op Twitter - SAPA